### Resume

Vejle Kommune gennemførte i 2020-2021 et projekt i samarbejde med Sydtrafik og Nordjyllands Trafikselskab om mobilitet med fokus på optimering af skolebuskørsel i Give-området. Ændringerne blev gennemført til skoleåret 2021/2022. Evalueringen viser, at projektet har været en succes, som kan danne baggrund for et tættere samarbejde med Børn & Unge om optimering af buskørslen til de øverige folkeskoler i kommunen.

### Sagsfremstilling

Vejle Kommune gennemførte i 2020-2021 et projekt i samarbejde med Sydtrafik og Nordjyllands Trafikselskab NT. Formålet med projektet var dels at øge mobiliteten i Give-området indenfor de nuværende økonomiske rammer og servicemål, dels at lære af NT's erfaringer i samarbejde mellem kommuner og trafikselskab.

Projektet har været en succes, hvor der på trods af Corona er opnået en passagerstigning i de åbne skolebusruter. Det er dels elever, som er flyttet fra lukkede busruter til den kollektive trafik. Dels er det ældre søskende, som ikke har være kørselsberettigede og derfor ikke har haft mulighed for at benytte de lukkede ruter. Økonomisk har Børn & Unge opnået en faktisk besparelse på 0,8 mio. kr. på de lukkede ruter, mens Teknik & Miljø har opnået en faktisk besparelse på 0,16 mio. kr.

Projektet har vist, at ved et tæt samarbejde mellem Teknik & Miljø, Børn & Unge samt Sydtrafik er det muligt at optimere transporten til skole uden at ændre på kommunens servicemål.

Teknik & Miljø ønsker at fortsætte dette samarbejde med Børn & Unge i forhold til betjeningen af de øvrige folkeskoler i kommunerne med henblik på at optimere kørslen. Hvis samarbejdet viser, at det vil være muligt at optimere kørslen andre steder i kommunen, ønskes en dialog med Børn & Unge om at geninvestere eventuelle besparelser i en generel styrkelse af skolekørslen.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

### Historik

Teknisk udvalg behandlede den 4. oktober 2022 punkt nr. 215 evaluering af skolebuskørsel i [adresse].

Teknisk udvalg behandlede den 9. februar 2021 punkt. nr. 47 afrapportering af pilotprojekt om mobilitet i [adresse].

### Teknik- og Miljødirektøren indstiller,

|  |  |
| --- | --- |
| at | Teknisk Udvalg opfordrer Børne- og Familieudvalget til at samarbejde om optimering af skolebuskørslen i Vejle Kommune, og |
| at | Teknisk Udvalg anbefaler Børne- og Familieudvalget at eventuelle besparelser i fremtidige optimeringer geninvesteres i at styrke skolekørslen. |

### Beslutning

Godkendt.